Papersnake/gushiwen huggingface dataset:
咏史上·武帝
陈普（宋代）

几多爱子出萧关，山积胡沙骨未还。
正好望思台上泪，随风北去洒阴山。
香闺十咏·玉压衾
张玉孃（元代）

匠出昆山一片珍，白虹气爽晚凉新。
鸳鸯不作湘波梦，幽独还嫌锦绣裀。
湖西杂感诗
释智圆（宋代）

草堂闲坐念编民，多尚浮虚少尚真。
礼让不修难致福，唯知烧纸祭淫神。
秋夜二首 其二
欧大任（明代）

飒飒丘中桂，凄凄阰上兰。芳馨讵能久，北风天已寒。

萧艾非所宝，岂置珩璜间。结佩远莫遗，徘徊望云端。

忆与君别时，明月缺又圆。君心妾自知，妾期君不还。

严霜迫中闺，自理素与纨。何因逐黄鹄，一至雁门关。

踟蹰盻双星，盈盈增长叹。
同乐天和微之深春二十首 其二
刘禹锡（唐代）

何处深春好，春深阿母家。瑶池长不夜，珠树正开花。

桥峻通星渚，楼暄近日车。层城十二阙，相对日西斜。
同刘仲忱舍人先生郑武子饯伯氏赋两篇得圣欢
王洋（宋代）

南州本非行路难，年来行客多悲酸。
黄花白酒且今夕，惊风晚悲催双翰。
一杯交欢意方属。四座相顾颜不欢。
如今守边戍不远，政合勉力劝加餐。
小栏干
高士奇（清代）

桃花红近竹林边，往事说堪怜。几簇纤秾，几枝黛绿，几岁晚窗前。

飘零素小今何处，传写少边鸾。多病休文，惹人愁绪，春雨腻红笺。
早行
孔文仲（宋代）

客兴谓已旦，出视见落月。
瘦马入荒陂，霜花重如雪。
海风吹万里，两耳冻几脱。
岁晏已苦寒，近北尤凛洌。
况当清晓行，溯此原野阔。
笠飞带绕颈，指强不得结。
农家烟火微，炙手粗可热。
岂能迂我留，而就苟且活。
仰头视四宇，夜气亦渐豁。
苦心待正书，白日想不缺。
朱文靖
岳珂（宋代）

劲而柔，端而遒。奔八骥，回九牛。功玉铉，名金瓯。藏此书，识前修。
奉旨讲宾之初筵
汪广洋（明代）

维周临九有，运祚何其昌。
本支既蕃衍，道化亦流行。
粤若卫武公，展也令誉彰。
耄年儆畏深，罔敢贻怠荒。
反躬益淬砺，托言敷雅章。
朝夕冀相接，寤寐耿弗忘。
爰思庸为诗，燕响礼极明。
苟不究终始，曷能鬯抑扬。
时维肆筵日，冠盖来煌煌。
秩然宾主分，蔚然鹓凤翔。
俎豆陈左右，肴核荐馨香。
旅酬倡欢虞，八音迭铿锵。
惟云在和乐，毋以逾大康。
请观嘉会初，靡不罄所飨。
史臣相我右，监官佐我傍。
容止慎有节，语言矜有常。
终希蹈矩矱，勿为深之凉。
所以古君子，勉勉念自强。
迨兹礼物既，宁莫怀所往。
三爵稍不识，主宾实傍徨。
峨峨弁倾侧，傞傞舞趍跄。
喧笑四座起，谑浪殊未央。
遽俾出童羖，而为中心伤。
所以古君子，兢兢恒自将。
矧今创造始，风云动八方。
凡我百执事，岂不负责望。
般乐诚怠傲，流连乃荒亡。
屏翰既有托，启居在不遑。
至尊宵旰间，文武翕弛张。
揽辔奠民庶，驻车问贤良。
匮抽金石封，取鉴法殷汤。
上以继神圣，下以息抢攘。
濆荛亦何幸，培植纡宠光。
焉知作者意，讽咏悉其详。
据经掇训诂，庶几于佛仿。
天容俨垂霁，诸老赋颙卬。
拜手稽首书，愚衷见毫芒。
彤庭扇征飙，白楮浮清霜。
晴槐转午影，尧日正舒长。
冬夜同程祖芬舟行过吴门
钱凌云（清代）

扁舟渺渺倚孤篷，鸟鹊声寒古戌空。鸦背夕阳金琐碎，树头斜月玉玲珑。

高低野烧烘残垒，明灭渔灯乱晓风。把酒论教旧游梦，十年前忆与君同。
艳曲二首 其二
李梦阳（明代）

父母爱少女，女是聪明子。生不识鸳鸯，绣出鸳鸯是。
依赵尉狱空韵上陈宰
陈淳（宋代）

民沐仁风状小儿，陶陶远罪日何知。圜扉草色春长茂，公舍棠阴昼缓移。

谁复鼠牙纷击剥，类将鸡黍乐追随。涂歌里咏喧传处，尽是吾侯德政碑。
晚出
陈宗礼（宋代）

落日山气清，归禽噪林杪。
意行忘远近，吟过深烟表。
虢虢水萦田，幽幽云反峤。
忽闻隣寺钟，沿途发长啸。
颂古十七首
释道行（宋代）

苍龙带雨离深洞，彩凤衔花入帝关。
一句古今无渗漏，祖师不在东西山。
满江红·明日如今
葛长庚（宋代）

明日如今，我已是、天涯行客。相别後、麻姑山上，齐云亭侧。几个黄昏劳怅想，几宵皓月遥思忆。与二仙、不但此今生，皆畴昔。频到此，欢无极。今去也，来无的。念浪萍风絮，东西南北。七八年中相契密，三千里外来将息。怅金丹、未就玉天辽，还凄恻。
禅人并化主写真求赞
释正觉（宋代）

静之不昏，湛而若存。
动之不浑，用而亡痕。
入见离微之根，出游幻化之门。
赤水之求故罔象而珠得，庖丁之伎乃亡牛而刃奔。
百川碧涨，三月红繁。
海不失於潮信，华自得於春恩。
次韵提刑蔡挺度支见赠
赵抃（宋代）

历章初请外，亡状愧瘝官。为郡恩尤重，斯民治素难。

讼稀逢薄稔，诗倡得清欢。况复仁封接，焉依簟与菅。
久不作诗非避俗议偶老懒且次范君泽韵
方回（元代）

俗坌猬毛奋，老倦龟壳缩。闭门自著书，此外百无欲。

试将双鬓自，我白君尚绿。固宜斗百篇，醉不问今昨。

异端朱翟徒，孟子辟之廓。傲睨则有之，未必果落魄。

焉得百尺楼，与公共盘礴。坐令许汜辈，螟蟭仰黄鹤。
客海陵光孝寺秋深感怀二首简盛克明 其二
李元圭（元代）

孤灯照无寐，飘泊寄僧房。蕙草零秋露，莎鸡啼夜墙。

愁来嗟伯道，老去忆冯唐。晓把青铜镜，生憎鬓底霜。
题花光老为曾公卷作水边梅
黄庭坚（宋代）

梅蕊触人意，冒寒闻雪花。
遥怜水风晚，片片点汀沙。
从驾至开宝寺庆寿崇因阁依韵和吴相公
王珪（宋代）

崇因开宝构，金碧画相辉。
禁跸随曦驭，层城转斗机。
梵音狮子吼，妙相鸽王归。
洛水浮神篆，天花满御衣。
塔疑从地涌，栋拟入云飞。
上行乘今果，群超悟昨非。
慧珠常自照，法雨遍成霏。
但起真如念，梯梁即可几。
还山
顾云鸿（明代）

柴门一以杜，胜事日相因。
移竹听初雨，披花出故人。
石衣行地古，野语隔墙新。
忽笑朝来梦，风尘易水滨。
次韵景伯宠示劝农新什
曾惇（宋代）

奉诏东郊宣主恩，如云和气蔼生春。
仙舟偶共元礼载，宫舍仍依王翰邻。
忽有清诗惊老眼，惭无惠化及斯人。
半生不分微官缚，早晚故溪归钓纶。
兰亭一首
王阮（宋代）

金行中否野多遗，越禊诸贤不受羁。
天朗气清书上已，春行秋受纪当时。
九原寂寞不可作，一水萦回或在兹。
归去庐山定相问，为公关扫紫霄知。
和韦相公见示闲卧
贯休（唐代）

刻形求得相，事事未尝眠。霖雨方为雨，非烟岂是烟。

童收庭树果，风曳案头笺。仲虺专为诰，何充雅爱禅。

静嫌山色远，病是酒杯偏。蜩响初穿壁，兰芽半出砖。

堂悬金粟像，门枕御沟泉。旦沐虽频握，融帷孰敢褰。

德高群彦表，善植几生前。修补乌皮几，深藏子敬毡。

扶持千载圣，潇洒一声蝉。棋阵连残月，僧交似大颠。

常知生似幻，维重直如弦。饼忆莼羹美，茶思岳瀑煎。

只闻温树誉，堪鄙竹林贤。脱颖三千士，馨香四十年。

宽平开义路，淡泞润清田。哲后知如子，空王夙有缘。

对归香满袖，吟次月当川。休说惭如揵，尧天即梵天。
九日至嘉禾
强至（宋代）

登高时节异乡中，回首家山隔乱峰。
白酒莫辞今日醉，黄花不似故园逢。
苦嗟节物经秋老，赢得情怀为别浓。
却爱紫微诗意好，笑歌开口强为容。
偈颂八十五首
释妙伦（宋代）

萧萧黄叶埋荒径，霭霭浮云锁野堂。
一阵西风具埽尽，几根乔木倚科阳。
仲咸就加郡印因以四韵贺而勉之
王禹偁（宋代）

如何小郡滞清贤，未得徵归振鹭班。
莫怕三年持汉诏，犹胜迁鹭卧商山。
俱谙宦路须推命，同有诗情合好闲。
唯是谪官无考限，比君知向几时还。
浣溪沙 其二十一
张孝祥（宋代）

晚雨潇潇急做秋。西风掠鬓已飕飕。烛花明夜酒花浮。

醉眼定知非妙赏，□词端为□□留。想君泾渭不同流。
寿程宰三首
洪咨夔（宋代）

回翁十日前，先脱老鹤胎。
拍手浮玉顶，君骑凤凰来。
相逢说长生，一笑榴花开。
呈李让臣就寄翰林阎学士
方回（元代）

鞭霆来自紫皇宫，天上纶言播德风。
为报玉堂真学士，犹怜雪鬓老诗翁。
星明斗极璇霄北，水注蓬莱碧海东。
身不能飞心独往，承颜常在梦魂中。
和严给事闻唐昌观玉蕊花下有游仙
元稹（唐代）

弄玉潜过玉树时，不教青鸟出花枝。

的应未有诸人觉，只是严郎不得知。
题同濂阁
高斯得（宋代）

霁月光风洒落人，与君同调太怜君。
不须叹息知音少，后世岂无扬子云。
晴日
元稹（唐代）

多病苦虚羸，晴明强展眉。读书心绪少，闲卧日长时。
方池独步
李弥逊（宋代）

度柳穿莎一径通，曲堤初咏舞雩风。
我来似与春期约，南陌东畦到处红。
送赵安仁之官上虞二首
戴复古（宋代）

表表魁梧相，面如田字方。
早宜朝玉陛，犹自绾铜章。
上挹叶丞相，近瞻商侍郎。
风流接前辈，偃室有辉光。
顾尚玺名世八十寿言公有二子美而文
王世贞（明代）

肯学冯郎老汉曹，蚤知陶监挂宫袍。箧中旖旎余鸡舌，池上参差长凤毛。

奇石数拳心并古，清商一部兴弥高。闲来却笑非熊叟，即使垂竿也自劳。
踏莎行
杜安世（宋代）

夜雨朝晴，东风微冷。雕梁燕子闲相并。后园次第数芳菲，千香闲艳年年定。

步险楼高，人赊途迥。烟芜冉冉斜阳暝。红笺写尽寄无因，想伊不信人成病。
别邹汝愚谪雷州某所吏目五首 其四
蔡清（明代）

慷慨出门去，默与千秋期。饱吃惠州饭，少和渊明诗。
示蔡天启三首 其二
王安石（宋代）

蔡子勇成癖，剑可万人敌。读书百纸过，颖锐物不隔。

开口取将百，志气方自得。偪仄何偪仄，未见有一获。

萧条两翅蓬蒿下，未能生彼升天翼。焉能学堂上燕，绚练新羽翮。
水调歌头（题子似真山经德堂，堂，陆象山所名也）
辛弃疾（宋代）

唤起子陆子，经德问何如。万钟於我何有，不负古人书。闻道千章松桂，剩有四时柯叶，霜雪岁寒余。此是真山境，还似象山无。

耕也馁，学也禄，孔之徒。青衫毕竟升斗，此意正关渠。天地清宁高下，日月东西寒暑，何用著工夫。两字君勿惜，借我榜吾庐。
次韵朱万卿五首
陈造（宋代）

陈雷好宾主，亹亹客风流。
末座仍枚叟，捐金得莫愁。
浓欢兼卜夜，暇日赖销忧。
近按梁州谱，何妨一再讴。
故居南山感兴
刘诜（元代）

凉风薄日满天地，团作人间一片愁。衰柳马嘶山驿晚，冷菰雁落野田秋。

吕安潦倒黄公酒，杜甫萧条白帝州。欲说旧家无故老，杖藜默数昔经游。
奉同元学士以落月满屋梁犹疑照颜色为韵赋赠邓提举之官江浙一首
范梈（元代）

青天青如石，星辰何磊落。适见北斗高，忽复滞郊郭。

感此流电惊，行迈孰为乐。况值杪秋令，清商动凉幕。

芳燕候朋亲，驱车背河朔。登高望四野，下田毕新穫。

于时不同赏，惆怅睇云岳。古人有云然，末契重交托。

托契自有初，相晞在结发。请持交龙镜，比似空际月。

昔月三五盈，今夜三五缺。月盈自有时，徯君采薇蕨。

采薇陟崇冈，空筐不易满。季女怀朝饥，日下光纂纂。

岂无机杼思，十旬义一浣。含悽就经纬，意长丝绪短。

路逢相识亲，要入鲛人馆。泣下仍成珠，更苦哀歌缓。

缓歌浮云停，急歌流水促。水流亦有宗，云散复成族。

踽踽行路子，离居振群肃。会合宁无期，载感时运速。

晨风怀菀林，玄鸟辞华屋。明发念飞蓬，秋声浙江曲。

浙河名山水，在昔最馀杭。浩浩负海区，地绝川无梁。

执玉夸禹会，带甲宣吴疆。慨彼仁义都，风俗殊兴亡。

末代缀繁会，周衢沸丝簧。闻之虚庙閟，断雨生蛩螀。

幸及九域一，四民乐时康。游历须慎重，勿用多殒伤。

矧兹握新命，出布尧文章。虽当日月远，足昭云汉光。

凄其金气厉，嘉实方敛藏。杨柳卧枉浦，蒹葭委严霜。

物情各有归，我独不得将。仰视云中雁，肃肃俱南翔。

云雁鸣天中，回首顾齐州。沙屿重绵互，竟复少迟留。

欲知鸣雁心，黍稻非终谋。视彼群飞者，矢心良不犹。

不犹将谓何？岂复不如兹。明年择圣蹈，既往无复疑。

譬之騉蹄驹，昂藏养云姿。下乘岁百驾，逸足诚归谁。

伯乐偶并世，当受知者知。长鸣待俦侣，首路复安之。

所之在东南，断水列风峤。至人遗吏隐，出处惠兼妙。

干莫居匣中，千年逸神耀。一朝持入手，未言心相照。

照之千里外，如在咫尺间。明夜梦见君，怡怡越河关。

惜去不须臾，念来亦循环。古时岐路人，何用涕潸潸。

景岩草木断，虎豹啼空山。方冰先春水，野饭维清湾。

买觞斮鱼鲜，甫谢金銮班。此行竟遂媾，亦慰亲友颜。

天目扫烟岫，日夕飞禽还。山中桂树多，庶为故人攀。

攀花贻远道，洵美道中轭。若复无相忘，报之双白璧。

美人如芙蓉，隔浦无相识。旧交日已违，新交当日得。

各自有殷勤，初不在容色。俯水愧游鳞，仰空惭飞翼。

眷言执手地，岁暮霜霰迫。踟蹰复踟蹰，悽恻重悽恻。
独酌谣
袁华（明代）

独酌一壶酒，独酌乐天真。又何须撞钟击鼓，秦讴赵舞列鼎坐重茵。

天地作蘧庐，日月为户牖。阴阳作朋，造化为友。不愿白玉县腰间，不愿黄金系肘后。

但愿年丰四海清，日月沉醉无何有。独酌有真趣，可惜少知音。

清风明月蛙鼓吹，仰天浮白呜呜吟。独酌诚可乐，抚事愁弥深。

长歌拔剑舞浑脱，壮气激越秋阴阴。君不见东家积钱与斗齐，美人如花白玉题。

一朝祸起口仰药，红颜散作他人妻，悔不日日独酌三千卮。

又不见王敦不饮恺杀婢，安石固辞司马醉。万古垂名在简编，酒边已蓄奸邪意。
偈
释怀祥（宋代）

南山高，北出低，日出东方夜落西。
白牛上树觅不得，鸟鸡入水大家知。
次公卷韵
吴则礼（宋代）

故人已去逐飞蓬，醉墨新辞手自封。
欲识暮年魂断处，从今不忍听霜钟。
韩仲和南窗
葛绍体（宋代）

一榻卧云长至日，半炉宿火欲明时。
年年来此南窗下，不怕风霜容易欺。
不睡效张文潜
周紫芝（宋代）

寒沙宿鹭水无声，湖月留人睡不成。便拟闭门寻好梦，更听鸲鹆转三更。
水竹野十咏·安乐窝
叶茵（宋代）

受用十三诗，不离方寸地。
门外自风波，行之以无事。
江槛
潘伯脩（元代）

四十无成鬓欲皤，题诗江槛慰蹉跎。雨馀蛱蝶垂花并，春到菁芜落絮多。

富贵失身怜鬼朴，文章得意等天魔。年来收拾心情坐，转奈云山绿水何。
建州梅仙坛
释慧空（宋代）

汉室中微竹生马，先生一尉何卑下。天门九重呼不闻，避时乃卑居山者。

朅来山间药道成，云轺高举风驭轻。大溪之南古坛在，空山落日秋蝉鸣。

我寓其邻喜清旷，时来送眼风烟上。遗丹存亡今不知，痴人且啖坛中泥。
万年欢 十一月十六日祝黄梅伯先生生朝，和六禾。六禾用晁无咎体，少一韵，今从词律补之
杨玉衔（清代）

如鲫名流，数诸贤过江，谁最枭采。耐冷头陀，曾饰出场冠佩。

修采罗浮玉骨，忍更效、阎浮时态。鼓暇滕阁吟秋，笔花常蘸烟霭。

一瓣心香下拜。想聪明冰雪，胸襟湖海。裙屐风流，梅栋诗名长在。

千顷清陂沾溉。记握管、曾窥天外。今纵说、香火因缘，种根萍梗何碍。
凉生豆花
王伯稠（明代）

豆花初放晚凉凄，碧叶阴中络纬啼。
贪与邻翁棚底话，不知新月照清溪。
潞河秋风行送万三葆青归宜兴
齐召南（清代）

潞河一夜吹秋风，岸沙飞走旋转蓬。蒲帆百尺挂大舸，我友万子归江东。

万子江东何所住，云占林泉最幽处。荆溪一灯明玻璃，影写铜官万行树。

正趁橙黄橘绿时，鲈鱼入脍伴莼丝。初脱朝衫理游棹，秋来何地不相宜。

但惜声名满天下，一时史笔推班马。竟将著作老名山，握别人人泪盈把。

万子胸中故浩然，早看富贵等云烟。诸公叹息何为者，我自乡园乐静便。

家藏邺架高连屋，自来三径留松菊。尚书清德好诒谋，爱坐林边课耕读。

古称有子万事足，佳儿况是连城玉。即今十岁吟凤凰，馆阁耆儒多刮目。

此日携儿向潞河，一船明月照诗多。归去荆溪如见忆，莫忘尺素来京国。
题野渡风烟图
陈造（宋代）

画师毫素筌蹄，波光野色凄迷。
舟舣树阴欲动，鱼惊帆影应低。
寄潘文叔
刘过（宋代）

不随千骑过维扬，夜泫关山却一航。
臭味偶同贫更好，功名有志老何伤。
自甘商皓来东阁，敢怨陈登卧上床。
俗击单于知力倦，归来且理旧诗囊。
次韵刘元素
周紫芝（宋代）

白头烦恼不堪醒，满引休嫌酒趣行。世事可惊嗟豆落，人生安得俟河清。

旧交倾盖由来久，年少论心苦不情。谁与寄声刘校尉，肯来同此看春耕。
唐多令
钱慧珠（清代）

闺阁少清游。今朝破积愁。九龙遥、风送兰舟。听罢松涛茶斗品，如画景、小亭收。

字减与声偷。蛮笺韵各搜。羡前贤、石壁题留。难道山名分慧好，偏巾帼、柳苏羞。
商歌
罗与之（宋代）

白屋釜生鱼，青楼行细脍。
静思天地间，宁有私覆载。
三玄偈三首
释智嵩（宋代）

真骨金刚体可夸，六尘一拂求无遮。
廓落世界空为体，体上无为真到家。
正肃吴公 其二
文同（宋代）

晁董文章重，夔龙德业尊。简编成故事，穹壤与长存。

风旐飘寒陌，霜笳咽晚原。谁人碑有道，应不愧斯言。
建安遣兴
陆游（宋代）

古今清绝沅湘路，卧想蒲帆十幅开。
不是避人思远适，肺肝尘土要诗才。
偈颂一百五十首
释心月（宋代）

然灯之前，六六三十六。
然灯之后，九九八十一。
数目甚分明，因甚数不出。
数得出，弄到弥勒下生，
依旧杳无消息。
雪里桃花二首 其二
沈珂（清代）

数株映雪影横斜，衬出嫣红绿叶遮。画谱翻新删旧稿，岁寒图里写桃花。
与郛郎作骨董羹四首
释慧空（宋代）

诗人说尽山中佳，一原春色秦人家。
松自宫商竹自羽，空明楼观溪明霞。
微言到耳万世事，香气熏人百种花。
同栏立尽听吾语，蟹眼汤成催客茶。
挽颐轩张朝奉
王柏（宋代）

蔼然一气备天和，不尽人间岁月多。
乡里同声称佛子，儿孙相继奋儒科。
蠲租捐廪今无有，刲豕然灯可奈何。
德在人心真不朽，几多麟碣汙山河。
赠别周季长舍人赴淮西帅幕
王祎（明代）

昔时紫绶侍云霄，今日春风换绿袍。阃幕共誇从事重，朝班犹忆舍人高。

衣冠望族如麟趾，伯仲文名比凤毛。回首京华宁久别，看君平步列东曹。
兰陵王·汉江侧
史达祖（宋代）

汉江侧。月弄仙人佩色。含情久，摇曳楚衣，天水空濛染娇碧。文漪簟影织。凉骨时将粉饰。谁曾见，罗袜去时，点点波间冷云积。相思旧飞鷁。谩想像风裳，追恨瑶席。涉江几度和愁摘。记雪映双腕，刺萦丝缕，分开绿盖素袂湿。放新句吹入。寂寂。意犹昔。念净社因缘，天许相觅。飘萧羽扇摇团白。屡侧卧寻梦，倚阑无力。风标公子，欲下处、似认得。
和张仆射塞下曲·其二
卢纶（唐代）

林暗草惊风，将军夜引弓。
平明寻白羽，没在石棱中。
寄竹阁臣师
许景衡（宋代）

鹿苑西湖上，乌台北斗旁。尘沙空自老，云外定相望。

林麓馀秋色，郊原半夕阳。惟应阁前竹，凛凛带新霜。
追路送诚斋到滩头驿
赵蕃（宋代）

树树春花阜，田田秀来滋。
虽持玉节贵，不废笋舆诗。
追送宁辞远，乖离故在兹。
无嗔白头旧，一见有深知。
偕石遗登黄鹄矶怀白楼
郑孝胥（清代）

城根水落转峥嵘，暂借茶寮避市声。两郡楚山临岸起，一江初日抱楼生。

自披风帽贪凭眺，旋辍蓝舆试散行。此去馀年几相见，好收悽叹付微酲。
奉和圣制丰年多庆九日示怀
武元衡（唐代）

令节寰宇泰，神都佳气浓。赓歌禹功盛，击壤尧年丰。

九奏碧霄里，千官皇泽中。南山澄凝黛，曲水清涵空。

金玉美王度，欢康谣国风。睿文垂日月，永与天无穷。
答袁藏用
林光（明代）

长安迢递一书传，侃侃相催据格言。乡梦我频驰万里，母丧君甫及三年。

平生丽泽真堪乐，末路暌离各保全。行道著书非偶事，鬓华空照辟雍前。
春日书所见
周密（宋代）

谁家翠袖倚朱楼，指画栏干不举头。蜂蝶入怀花扑面，可能全不解春愁。
二月四日大火吾庐独免
周紫芝（宋代）

颠风尽日恶，顽云吹不开。行人对面不相识，千岭万岭沉风霾。

不知谁纵一炬火，坐遣万屋成飞灰。我闻人火曰火，天火曰灾，茫然不复知从来。

但见通衢半瓦砾，男呻女泣声酸哀。避胡十年常作客，几见连甍变荆棘。

此生忧火复忧兵，一事不成头雪白。学禅灵运本忘家，好赋子云终有宅。

向来穷巷冷如冰，今作权门手堪炙。惊魂可招烟欲消，茅茨犹在书脱厄。

心知造物可怜生，留与云窗看山色。
同日饮洛翘处转至周宅
许传霈（清代）

窗前学书晋永和，窗外山色入青螺。永和帖言休禊事，群贤不集劳思多。

午餔将酣手将覆，忽来知心载酒过。神如行云流如水，以文为网礼为罗。

罗致奎映楼之北，兴高若剑出太阿。鹦绿泉香烹新茗，鹅黄酒泛郁金波。

笑我连朝困饮食，疲兵那得荷矛戈。再战再北援不至，不入诗魔入睡魔。

座中佳士新取妇，宛如兔丝附女萝。夭桃枝头春意闹，踏青池畔裙色拖。

酒馀罔识时朝暮，踵门醉倒屋婆娑。春华自当惜年少，结并蒂花出水荷。

嗟哉东园有好女，徐行佩玉不鸣珂。芳菲固得赏幽谷，过时不采空蹉跎。

归读南华经一卷，轩车不到新如何。
点绛唇
舒氏（宋代）

独自临池，闷来强把阑干凭。旧愁新恨。耗却年时兴。鹭散鱼潜，烟敛风初定。波心静。照人如镜。少个年时影。
林先生官舍新成
黄云（明代）

燕雀纷来贺落成，成行花竹表官清。
邻家或过墙头酒，山木频啼谷口莺。
雨涨碧溪春浪细，日斜青壁晚霞明。
一醒一醉胡然异，怀抱寻常得尽倾。
扇子诗
李石（宋代）

火老不知秋，萤飞风露下。
和月立梧桐，幽人宜独夜。
和范仲熊舜元游橘园见梅
吕本中（宋代）

橘林经雨未全衰，归路人家已见梅。风物粗知江左胜，瘴烟新离岭南来。

笔头有眼方知妙，句里忘言始绝埃。但得一寒无事过，与公还往胜衔杯。
南归初发都留别寓居草树五首 其五 葡萄
曾习经（清代）

零落半床阴，结实酢如李。怜尔行人心，风味略相似。
送义存出家 其三
开成时儒（唐代）

原宪守贫志不移，颜回安命更谁知？嘉禾未必春前熟，君子从来用有时。
七字谢绍兴帅丘宗卿惠杨梅二首
杨万里（宋代）

梅出稽山世少双，情知风味胜他杨。
玉肌半醉红生粟，墨晕微深染紫裳。
火齐堆盘珠径寸，醴泉绕齿柘为浆。
故人解寄吾家果，未变蓬莱阁下香。
残灯
韦骧（宋代）

寒窗夜将艾，一点映萧萧。燄向鸡声短，花随蝶梦凋。

何须惜馀照，且喜近清朝。老婢不知此，荆钗屡屡挑。
铜雀台
贾至（唐代）

日暮铜台静，西陵鸟雀归。抚弦心断绝，听管泪霏微。

灵几临朝奠，空床卷夜衣。苍苍川上月，应照妾魂飞。
眼儿媚（建安作）
赵彦端（宋代）

侬家风物似山家。梅老鬓丝华。几回记得，攀翻琪树；醉帽＿斜。

冷香不断春千里，归路本非赊。有人却道，使君犹健，看遍余花。
送太和公主和蕃
杨巨源（唐代）

北路古来难，年光独认寒。朔云侵鬓起，边月向眉残。

芦井寻沙到，花门度碛看。薰风一万里，来处是长安。
沈君索题所画卉贺人新婚
徐渭（明代）

莲花如妾叶如郎，画得花长叶亦长。
若使画莲能并蒂，不须重画两鸳鸯。
虎丘
蒲宗孟（宋代）

长松绕步水湾环，寺据吴王冢墓间。瘦石千层开碧玉，疏围十里裹青山。

壁从地上崭岩起，云出门前自在閒。零落生公讲台下，无人说法但空还。
龊龊
韩愈（唐代）

龊龊当世士，所忧在饥寒。
但见贱者悲，不闻贵者叹。
大贤事业异，远抱非俗观。
报国心皎洁，念时涕汍澜。
妖姬坐左右，柔指发哀弹。
酒肴虽日陈，感激宁为欢。
秋阴欺白日，泥潦不少干。
河堤决东郡，老弱随惊湍。
天意固有属，谁能诘其端。
愿辱太守荐，得充谏诤官。
排云叫阊阖，披腹呈琅玕。
致君岂无术，自进诚独难。
和宋二上元迎驾
张耒（宋代）

拜揖清光咫尺间，雕舆欲动更移班。
蓬莱不动鳌头稳，阊阖未开天上闲。
老去一官羞简策，春来归梦满淮山。
自惭衰病独随俗，醉逐游人月下还。
易隆寓夜
陈奕禧（清代）

对客衔杯睡已迟，夜凉欲到被先知。暗风将雨窗前过，正是驿楼酒醒时。
和凤翔横渠张子厚学士
邵雍（宋代）

秦甸山河半域中，精英孕育古今同。
古来贤杰知多少，何代无人振素风。
次韵林太渊二首
刘克庄（宋代）

齿宿何妨意尚新，向来误认假为真。
漏名左相门首客，占籍愚公谷里人。
上知岂无千虑失，下官惟有两眉颦。
史臣传与颂台谥，未抵杯中物切身。
满庭芳 奉题匑厂吾兄词稿，即希正拍，趣园汪曾武倚声
汪曾武（清代）

戛玉敲愁，含毫抒怨，机轴妙造天然。梦窗真谛，薪火得人传。

心绪凭谁细诉，无憀恨、闷损樊川。弹指处，花间按谱，浑不让金荃。

堪怜。尘海里，知音有几，幸遇成连。笑清况如余，哀乐中年。

莫怪商声换徵，悲欢事、都付吟笺。还相望，词坛拔帜，三变柳屯田。
开圣寺
温庭筠（唐代）

路分谿石夹烟丛，十里萧萧古树风。出寺马嘶秋色里，
向陵鸦树夕阳中。竹间泉落山厨静，塔下僧归影殿空。
犹有南朝旧碑在，耻将兴废问休公。
颂古三首 其一
释法忠（宋代）

秤锤落井，只有秤衡。两两相忆，分物不平。方始取出乎锤，忽又失却秤衡。

始去邻家借觅，衡上不曾钉星。休休，重者从他重，轻者从他轻。
春雪
胡寅（宋代）

北客南来十五春，今年春雪妙洪钧。
梅花著子无堪比，柳絮藏条未有因。
何限萌芽烦蹙缩，几多峰岭倦颦伸。
红桃頮面还添粉，翠竹垂头讵辱身。
争似松枝擎蒨绚，恰如桂魄净埃尘。
无人敢琢非牢玉，有客曾歌是烂银。
一夜东风吹地匝，四檐甘雨落阶匀。
天公变化谁能测，坐看郊原景物新。
送张敬夫栻以追送不作远为韵赋诗五章藉手言别不胜惓惓爱助之诚情见乎辞惟高明幸教 其一
孙应时（宋代）

平生赋褰裳，亲意许从师。四海非不广，独仰大雅姿。

逡巡一再见，惨憺已复辞。霜风送旌节，远目不可追。

挟经问疑义，倘许结后期。
咏唐史 王圭
韦骧（宋代）

斥姬援祖沃君心，贞观箴规器独深。私庙因循遭纠刻，可嗟疵玷在球琳。
送王巽泽侍郎
王炎（宋代）

屈指桃溪上，差池二十年。
知心宁易得，识面岂无缘。
离别何须恨，平安可数传。
异时如索我，小隐翠微边。
聪明累
曹雪芹（清代）

机关算尽太聪明，反算了卿卿性命！
生前心已碎，死后性空灵。
性富人宁，终有个，性亡人散各奔腾。
枉费了，意悬悬半世心；好一似，荡悠悠三更梦。
忽喇喇似大厦倾，昏惨惨似灯将尽。
呀！一场欢喜忽悲辛。叹人世，终难定！
苏公内翰柏石图
袁说友（宋代）

柏生两石间，颜状何落落。
行须接石脉，生理初甚约。
岂无蝼蚁窥，未免风雨剥。
孤撑谢栽培，欲取那可攫。
森然两石意，与柏真不薄。
峥嵘炎凉外，盘踞互相络。
千尺意有余，凛凛未可度。
公看养口体，怪此躯干削。
满眼较短长，琐细公所略。
和颜长官百咏 其七 山居
朱继芳（宋代）

宿世仙家十二楼，误婴时网未深愁。浮丘辈行如相觅，骑却紫云归去休。
呈葛抚州二首
赵蕃（宋代）

人物与江山，风流知比肩。
家声自勾漏，出守更临川。
美政人人说，新诗句句传。
五言成漫兴，一见岂无缘。
冬夜梦子绍兄
唐文凤（明代）

天空星月高，城迥笳鼓咽。夜长苦多寒，微灯翳明灭。

覆衾未及暖，睡眼已交睫。悠扬竟何之，恍遇远游客。

惊怪会面稀，胡为久离别。傥非兄弟亲，安得魂梦接。

干戈今未休，杀戮那可说。原野日积尸，江波日流血。

南游触蛮烟，北走犯燕雪。涉水多蛟龙，投荒足妖孽。

毛发侵风霜，肌肤战寒热。危颠命弗顾，奔走骨欲折。

嗟嗟困羁孤，何由保明哲。功名既难成，岁月如电掣。

荣华梦蚁国，富贵探虎穴。致身亦已愚，秉志何更拙。

故山岂不佳，尚有扬雄宅。家声幸未坠，犹宜守清白。

弟也百无为，林泉托跛躄。
立秋有怀陈上舍
白玉蟾（宋代）

没巴没鼻落一叶，发颠发狂何处风。
九十日暑扫地去，满怀汗处寻已空。
却烦察判潘孺子，说与上舍陈元龙。
来宵无雨必好月，一樽还要与君同。
归至郢中
孟浩然（唐代）

远游经海峤，返棹归山阿。日夕见乔木，乡关在伐柯。

愁随江路尽，喜入郢门多。左右看桑土，依然即匪他。
闲倚
李龏（金朝）

春风楼外白云堆，壁上尘昏雨后苔。倚尽夕阳窗欲掩，小风犹抱落花来。
消夏九咏选六 惜馀春慢 其一 平台观瀑
袁绶（清代）

露洗烟峦，霞蒸云岫，望里翠微斜矗。峰巅树杪，匹练晴飞，冷挂一条幽瀑。

静日奔腾，断虹悬处，界破遥山新绿。又喷珠吹雪，银河倒泻，溅空难掬。

还错认、玉女妆成，水晶帘下，依约螺鬟如沐。泠泠漱石，曲曲穿林，天籁暗喧岩麓。

酷暑潜消，凭高目眩，涤尽俗尘千斛。恁雨馀清景，倩谁摹上，素绡横幅。
地偏
邵棠（宋代）

地偏尘俗少，屋近往来频。
濁酒有妙理，好山如故人。
竹多翻碍月，树老不争春。
冷看繁华事，他时一聚尘。
过百家瀼
胡峄（宋代）

风雨留人阻去程，扶衰上冢过清明。百家瀼里犹掀簸，那得江神不世情。
简令生日
罗隐（唐代）

祥烟霭霭拂楼台，庆积玄元节后来。已向青阳标四序，

便从嵩岳应三台。龟衔玉柄增年算，鹤舞琼筵献寿杯。

自顾下儒何以祝，柱天功业济时才。
吕仙福地
黎民表（明代）

烟霞千仞闭，沧海几回枯。碧甃流丹汞，瑶坛上绿芜。

溪深人过少，松暝鹤来孤。愿探琴心妙，藏身向玉壶。
醉落魄（又赏残梅）
吴则礼（宋代）

梅花褪雪。赏心莫使慵欢悦。大家且恁同攀折。余蕊残英，偏称淡笼月。

当初相见花初发。如今花谢人离缺。一年又比一年别。惟有花枝，只似旧时节。
雪霁独登南楼
范成大（宋代）

雪睛风劲晚来冰，楼上奇寒病骨惊。
雀啄空檐银笋堕，鸦翻高树玉尘倾。
青帘闪闪千家静，黄帽亭亭一水横。
坐久天容却温丽，一弯新月对长庚。
九日登玄览台留客赏菊梦中作
黄佐（明代）

天风吹袂上高台，无数黄花照眼开。飞盖路从云外出，盍簪人眼日边来。

十年往事翻如梦，一笑相逢共此杯。醉后整冠频北望，凤城烟树正低回。
春日题韦曲野老村舍二首
许浑（唐代）

绕屋遍桑麻，村南第一家。林繁树势直，溪转水纹斜。

竹院昼看笋，药栏春卖花。故园归未得，到此是天涯。

北岭枕南塘，数家村落长。莺啼幼妇懒，蚕出小姑忙。

烟草近沟湿，风花临路香。自怜非楚客，春望亦心伤。
挽翟亲
杜范（宋代）

时运遭逢亦偶然，著鞭莫讶祖生先。
闭门终负三冬用，脂箧徒夸十部贤。
玉树幸能光旧德，爵罗宁复叹当年。
生平未快荆州朱，有泪空令落九泉。
和知字韵二篇·答解嘲
王洋（宋代）

春来秋去锁烟扉，此境人间不易知。
强遣忧愁须藉酒，巧传消息却因诗。
生缘有累难除药，性本无为不用医。
苦乐从来略相对，乘车须记饭牛时。
夜投山家
陆游（宋代）

夜行山步鼓冬冬，小市优场炬火红。
唤起少年巴蜀梦，宕渠山寺看蚕丛。
兵乱后自嬄杂诗 其二
吕本中（宋代）

羽檄连朝莫，戎旃匝迩遐。未教知死所，讵所作生涯。

东郭同逃户，西郊类破家。萍蓬无定迹，屡欲过三巴。
秋千索 壬寅七月初十，夜雨有忆
周星誉（清代）

桃笙簟滑啼痕湿。金井外、几声秋蟀。雨紧灯花堕瘦红，记今夜、刚初十。

沈郎减尽相思骨，况又是、影双人只。一院蕉阴似那时。

少了个、朦胧月。
玉楼春（冬日上江西漕鲁大卿）
石孝友（宋代）

汉皇受禅新尧统。沼跃潜鱼仪舞凤。五云色备观台书，万世功成贤相用。

江湖襟带蛮荆控。摩抚民劳输土贡。愿倾石尉望尘心，来献鲁侯难老颂。
武溪歌
佚名（宋代）

武溪深复深，飞鸟不能渡，
兽游不能临。
罗隐宅
许广渊（宋代）

废宅百年后，荒基一亩平。独怜新桧柏，谁识旧轩楹。

闾里清风在，溪山秀气明。当时苦吟夜，应使鬼神惊。
清平乐·深红半面
刘辰翁（宋代）

深红半面。一似墙头见。草树池塘青一片。独倚阑干几遍。更谁绛袖朱唇。火云相对英英。笑杀牡丹正午，离披不任看承。
侯朝宗有媚香书画之章中镌侠骨棱棱四字吕素园为诗以志即用其秋字韵
吴楷（清代）

壮悔堂开傍画楼，印章零落有人收。柔情小住秦淮月，侠骨争高梁苑秋。

北里桃花归乐府，南都金粉剩风流。如今又得佳公子，大阮诗篇与唱酬。
自笑
胡仲弓（宋代）

自笑谋生拙，多应涉世疎。
为贫趋斗禄，因病试方书。
榕叶寒侵户，梅花深结庐。
焚香坐清夜，吟到晓钟初。
送刘巽殿直官蜀
韩维（宋代）

车马萧条西出门，怜君宦薄意能闲。
并游多得贤豪士，久困独无憔悴颜。
白酒园林休洛社，黄花风露见岷山。
男儿荣滞古来有，收取功名晚节间。
行路难
孟云卿（唐代）

君不见高山万仞连苍旻，天长地久成埃尘。

君不见长松百尺多劲节，狂风暴雨终摧折。

古今何世无圣贤，吾爱伯阳真乃天。金堂玉阙朝群仙，

拍手东海成桑田。海中之水慎勿枯，乌鸢啄蚌伤明珠。

行路难，艰险莫踟蹰。
寄山中旧知七首 其七
朱熹（宋代）

秋至池阁静，天高林薄疏。西园有佳处，那得与君俱。
秋日入无量院
高翥（宋代）

僧閒甘寂寞，寺古绝纷华。
鸟摘过墙枣，猿争守树樝。
雨多溪没井，藤老蔓缘笆。
莫坐庭前石，怕伤苔藓花。
许真君飞升图
郑思肖（宋代）

铁柱遗踪尚俨然，五陵后必出群仙。当时谌姆说甚么，四十二人都上天。
偈颂九首
释如净（宋代）

钻冰取火凭谁信，拚命工夫入死门。
脱体一交翻得活，金刚正焰透乾坤。
自咏吟
邵雍（宋代）

老去无成齿发衰，年将七十待何为。
居常无病不服药，间或有怀犹全诗。
引水更怜鱼并至，折花仍喜蝶相随。
平生积学无他效，只得胸中恁坦夷。
送范进士劳军还朝
皇甫汸（明代）

早从剑佩接仙班，遥捧丝纶出汉关。解橐尽颁兵士赏，弃繻争识使君还。

鸿飞冀北春前信，桂发淮南别后攀。兄弟才名谁得似，古来二陆自云间。
五仙诗五首 其五 华阳童授诗
周子良（南北朝）

悬台凌紫汉，峻阶登绛云。华景飞形烛，七曜亦殊分。

写此步尘秽，适彼超世君。勖哉二祀内，无令邪世闻。

方为去来会，短辞何用纷。
游龙门分题十五首 其二 下山
欧阳修（宋代）

行歌翠微里，共下山前路。千峰返照外，一鸟投岩去。

渡口晚无人，系舸芳洲树。
读书台在双剑峰下南唐李煜读书处也
李舜臣（明代）

后主尝是游，幽岩既为寺。书台俯石门，綵阁兼山赐。

双剑削天端，千秋犹霸意。苍茫谷口来，徙倚江南思。
罗浮子日亭观日歌
冯询（清代）

东海浮山并浮日，日光射空海底出。浮山日涌罗山来，两峰摇摇势欲失。

铁桥互天天汉低，天风浩荡云凄迷。淋漓元气渺不测，忽惊天外鸣天鸡。

乾坤草庐半空起，四百峰头一亭峙。中有苍茫独立人，元精耿耿双眸视。

本来南国占离明，文章天上摇火精。收拾蛮烟炙炎海，海市忽散鲛人惊。

珊瑚万树若列炬，照见山河了如许。蓬莱并入金镜中，一角分明失左股。

黄尘更变水浅清，劫灰飞尽玻璃明。何时晞发最高处，顾盼目极东南溟。
赴潮阳倅
陈尧佐（宋代）

沉醉犹难别帝州，满城春色重淹留。
公闲预想消魂处，望阙频登海上楼。
酹江月（寿老父）
方岳（宋代）

幅巾云麓。笑人生瓮等，何时是足。莫道年来无好处，第一秫田新熟。孙息乘鸾，大儿荐鹗，翁已恩袍绿。笑谭戎幕，仅教岳也碌碌。

是则江南江北，月明飞梦，认得溪桥屋。多少睡乡闲日月，不老柯山棋局。唱个曲儿，吃些酒子，检点茅檐竹。问梅开未，一枝初破寒玉。
赠陆机出为吴王郎中令诗
潘尼（魏晋）

东南之美，曩惟延州。显允陆生，于今鲜俦。振鳞南海，濯翼清流。

婆娑翰林，容与坟丘。

玉以瑜润，随以光融。乃渐上京，羽仪储宫。玩尔清藻，味尔芳风。

泳之弥广，挹之弥冲。

昆山何有，有瑶有珉。及尔同僚，具惟近臣。予涉素秋，子登青春。

愧无老成，厕彼日新。

祁祁大邦，惟桑惟梓。穆穆伊人，南国之纪。帝曰尔谐，惟王卿士。

俯楼从命，奚恤奚喜。

我车既巾，我马既秣。星陈夙驾，载脂载辖。婉娈二宫，徘徊殿闼。

醪澄莫飨，孰慰饥渴。

昔子忝私，贻我蕙兰。今子徂东，何以赠旃。寸晷惟宝，岂无玙璠。

彼美陆生，可与晤言。
恍惚吟
邵雍（宋代）

恍惚阴阳初变化，氤氲天地乍回旋。
中间些子好光景，安得功夫入语言。
德升尚书再用前韵见示五绝 窗下独酌
綦崇礼（宋代）

忘忧有妙理，细与曲生论。相携醉乡去，醒见月当门。
偈倾一百六十九首
释智朋（宋代）

如何望岱岳，仁心普周被。
难与衲僧角，换却鬼眼睛。
即事二首
郑刚中（宋代）

微凉可爱是薰风，岭外风行瘴雨中。
渴暑四围如甑斧，不妨蒸得荔枝红。
蛩
范成大（宋代）

壁下秋虫语，一蛩鸣独雄。
自然遭迹捕，窘束入雕龙。
依韵和三王少卿同过弊庐
邵雍（宋代）

洛中诗有社，马上句如神。
白首交情重，黄花节物新。
见过心可荷，知愧道非淳。
寂寞西风里，身闲半古人。
和陶诗六首·和归田园
王阮（宋代）

皇天亦爱我，生我匡庐山。
勉承父母志，功史期少年。
既无取日父，远去穷虞渊。
又无谋生才，广有负郭田。
富贵两不谐，胡为乎世间。
眷言旉原居，宛在瀑布前。
野旷易得月，谷虚常带烟。
行歌紫芝曲，醉上香炉巅。
念此百年身，有此足以闲。
若乃不决去，使彼山凄然。
胡氏妙圆求颂
释昙华（宋代）

八年伏枕今安乐，安乐常思病苦诗。
苦乐本来真实义，要须猛省力扶持。
句
丁谓（宋代）

珊瑚新笔架，云母旧屏风。
送王昌龄之岭南
孟浩然（唐代）

洞庭去远近，枫叶早惊秋。
岘首羊公爱，长沙贾谊愁。
土毛无缟羊，乡味有槎头。
已抱沈痼疾，更贻魑魅忧。
数年同笔砚，兹夕间衾裯。
意气今何在，相思望斗牛。
送向漕端叔二首 其二
周孚（宋代）

纷纷宠辱不须惊，且把遗编较两程。不负虎丘山下语，此翁真是老书生。
岳阳楼玩月示道者南云
李宪乔（清代）

洞庭不生月，径可无此楼。月出渺渺波，我在楼上头。

湖为涤我心，月为刷我眸。涤刷两无尽，相与成湛秋。

月乃对仰卧，似欲载我浮。君山来枕席，手引潇湘流。

澄洞露表里，毫发无潜幽。却顾叫退之，底用多骚愁。

希文稍欲遣，果已能乐不。余子固不记，古今几浮沤。

道人岂知道，乃能喜我留。勉为吐此诗，庶免为楼羞。
减字木兰花·蓬莱三岛
周紫芝（宋代）

蓬莱三岛。上有青青千岁草。玉佩烟鬟。来作人间一笑欢。麻姑行酒。萼绿华歌清韵袅。玉秀兰芳。醉舞东风彩袖长。
梅花十绝句 其二
赵蕃（宋代）

寒雀萧萧冻不喧，背人缘底过颓垣。似矜玉粒堪充饱，啄破霜包无乃冤。
落灯风 正月十七日留简西峃
杨慎（明代）

柳外落灯风乍起。杏靥梅钿纷堕蕊。彩架阁秋千，红绳紧、香尘满地。

春一分休矣。银塘初煖湔裙水。催莫愁、兰舟遥舣。

沽酒趁梨花，听双歌、温柔乡里。且住为佳耳。
谒韩昌黎祠
袁邮（明代）

百代文章仰大方，江流河派共悠长。寒云飞尽衡山见，碧汉高县北斗光。

原道一篇心独慕，闻韶三月味能忘。牛羊休牧祠堂草，岁岁春风岁岁芳。
晚泊
孙葆恬（清代）

云水平湖阔，苍茫夕照斜。烟轻不著树，浪小未成花。

炊火添鱼舍，柴关隐鹿车。推篷间徙倚，乡路望中赊。
山老吟
孟郊（唐代）

不行山下地，唯种山上田。腰斧斫旅松，手瓢汲家泉。

讵知文字力，莫记日月迁。蟠木为我身，始得全天年。
依韵和元参政喜雨四首
王珪（宋代）

君心常与下民忧，嘉应为霖讵一州。
梦绕金人云气满，笑回玉女电光流。
已成沃野千箱望，岂事灵坛屡舞求。
边粟定储三百万，皋兰何必豫防秋。
青村寺
陆游（宋代）

十年淹泊望修门，临水登山几断魂。
短鬓星星身欲老，小楼微月宿青村。
乙丑三月十二夜梦得家有园池乐寿康之句觉而足成效邵康节作首尾吟八首 其六
徐经孙（宋代）

家有园池乐寿康，北窗何敢傲羲皇。池开满引灵渊脉，户厂西羲太乙光。

初节易渝谁保晚，好人难做必观常。老来自适闲中趣，家有园池乐寿康。
七月一日复大雨用前韵
曾几（宋代）

山头一寸云，山下一尺雨。
青天在层阴，未用遽披睹。
悬知垅亩在，不著蓑笠御。
呼儿趣秧稻，唤妇催酿黍。
使君同戚休，有味胜鼎俎。
似闻小人言，无复怨詈汝。
行看黄云翻，不独翠浪舞。
饬廚办千觞，饮客醉一举。
不知城东湖，今复深几许。
鸥鹭莫相疑，龟鱼且为主。
恭祝神武天皇祭典
黄茂清（清代）

九重丽旭耀宫门，清庙明禋肃骏奔。此日升天遗玉牒，当年定骏辟橿原。

大和国里崇陵寝，亩火山头拜帝魂。薄海臣民齐顶礼，灵光一道照乾坤。

建极基开一统先，扶桑国祚此绵延。留贻大业三千载，启创皇猷亿万年。

锦绣江山亲手定，神灵弓箭尚腰悬。崇隆太庙喧鼍鼓，肃肃雍雍荐豆笾。
秋霁偶成次小姑韵
张佛绣（清代）

野塘波冷落红蕖，茅屋萧然凉雨馀。一桁山光围几席，半帘松翠湿图书。

遣怀诗句乘閒写，爱月心情为病除。负却满前秋意好，素琴三弄乐清虚。
四月十七日侍立集英殿观进士唱名
杨万里（宋代）

殿上胪傅第一声，殿前拭目万人惊。
名登龙虎黄金榜，人在烟人白玉京。
香满乾坤书一卷，风吹鬓发雪千茎。
旧时脱却银袍处，还望清光侍集英。
寄致政吴虞部
王安石（宋代）

白鸥生意在沧波，不为风尘有网罗。
年抵冯唐初未半，才方疏广岂能多。
孤清楚国知谁继，遗爱郴人想共歌。
嗟我欲归宜未晚，雪舟乘兴会相过。
上广东运副马少卿寿十口号
曾丰（宋代）

客星又转作魁星，蚤应文科策汉庭。
紫气初来朝北极，长鹍一奋刷南溟。
次韵梁跂道游苑氏园 其一
王安中（宋代）

晴日催花烂漫开，九苞丹凤引雏来。春衫碧袖初单际，步障朱軿第二回。

许掾登仙全室伴，谢公赌墅几人陪。明年此乐知何处，宣劝重持翡翠杯。
送天章王待制再领陕州
胡宿（宋代）

爱树重攀隔十春，召南遗俗至今淳。车边野鹿依明府，池上沙鸥识主人。

太华远峰扪日驭，洪河高派落天津。壶浆竹马参歌舞，顿觉城中喜气新。
过太原作歌
杨锐（清代）

太原公子虬髯客，笑指并州作王迹。龙起虚传晋水清，至今犹见汾云白。

此地从来王者都，百年腥秽经胡雏。三河节概向谁是，段千田子今时无。

摧轮倏登太行道，黄沙屯云没青草。往者灾荒连四年，饱闻白骨高于田。

古堠离离识官路，颓垣漠漠寻炊烟。朅来风尘厌辛苦，鸣铗宵深代人语。

只为肝肠报信陵，肯令口舌夸齐虏。莫辞且坐燕蓟游，有梦早到金台土。

固关东连人去稀，山川霸气两依微。晋阳莫问前朝事，惟有秋风数雁飞。
题简寂观
许坚（唐代）

尝恨真风千载隐，洞天还得恣游遨。
松楸古迹一坛静，鸾鹤不来青汉高。
茅氏井寒丹亦化，玄宗碑断梦曾劳。
分明有个长生路，不几红尘白二毛。
用万松老人韵作十诗寄郑景贤 其七
耶律楚材（元代）

个事不容针，迷途自陆沈。西天三步远，东海一杯深。

凉月盛玄钵，轻云剪素襟。曹溪无一滴，波浪沸禅林。
乙卯春由成都赴绵州道中口占 其二
周凤翔（明代）

曲秃钤声午梦摇，东风吹壒上牛腰。瞢腾瞥见水红影，一路担花人过桥。
蝶恋花·小巷梨花风色暝
樊增祥（清代）

小巷梨花风色暝。别院金筝，弹得春愁醒。病酒恹恹冠不整。银缸扶上斜簪影。
几帙残书堆作枕。强起窥帘，缺月娟娟静。墙外柝声如雨迸。天涯剩个愁人听。
奉和御制南郊礼成
寇准（宋代）

荐降灵符昭瑞命，交修盛则荐清衷。
朝真曲里扬丕烈，类帝圆清报昊穹。
述职万邦咸执玉，来庭异域协占风。
禹功高大天无极，尧德明如日正中。
福浸含生臻富寿，泽流绵宇霈庞鸿。
粢盛丰洁神皆饗，金石和平政本通。
郁郁云烟当昼丽，熙熙景物共春融。
群臣抃蹈瞻宸扆，愿比南山祝寿躬。
法光藏主之南徐
释智愚（宋代）

三呼梼下愧灵襟，湖海丛林已遍寻。忘却飞猿旧时路，到头曾不厌初心。
题镜缘子徵诗墨·其二
杨羲（清代）

拈到螺丸易断肠，麋煤香带粉痕香。
生生愿把双蛾画，守定珊瑚笔架旁。
渔家傲
欧阳修（宋代）

青女霜前催得绽。金钿乱散枝头遍。落帽台高开雅宴。芳尊满。挼花吹在流霞面。

桃李三春虽可羡。莺来蝶去芳心乱。争似仙潭秋水岸。香不断。年年自作茱萸伴。
和后村喜大渊至二首 其一
林希逸（宋代）

可笑儿痴觅句忙，先生善诱许升堂。未应得髓能如可，敢道言升亦与商。

笔落更誇风雨疾，袖回犹射斗牛光。句中有眼容参取，肯靳涪翁古印章。
东坡挽词
李之仪（宋代）

从来忧患许追随，末路文词特见知。肯向虞兮悲盖世，空惭赐也可言诗。

炎荒不死疑阴相，汉水相招本素期。月堕星沈岂人力，辉光他日看丰碑。
月下酌别赠陈洛南方伯入京
何维柏（明代）

逸思閒云外，清尊皓月中。回看十载别，老作一渔翁。

梧影澹寒水，桂香浮远风。明年何处会，能记此宵同。
诗并序
傅咸（魏晋）

肃肃商风起。悄悄心自悲。圆圆三五月。皎皎曜清晖今昔一何盛。

氛氲自消微。微黄黄及华。飘摇随风飞。
道院遣兴
陆游（宋代）

微官不复叹头颅，高栋虚窗乐有余。
中夜塔铃空际语，望秋庭树月中疏。
甗炊青饭留岩客，露点朱毫勘玉书。
犹恨未成归剡曲，小舟闲釆白芙渠。
集雅诗二十首 其六 贾谊
郭之奇（明代）

汉庭来雒少，宣室动馀丰。琅琅礼乐器，苍璧间璜琮。

酬知长太礼，尽出治安胸。诸臣微不足，帝欲敛其锋。

长沙非赐玦，怀沙岂堪从。如何终哭泣，以继汨罗踪。

千年悲屈贾，独使二怀逢。空留鵩鸟赋，永作大钧镛。
杂兴
张镃（宋代）

至艺得於天，音律谁同明。
道上车铎逢，地底黄钟成。
伟哉创业主，用才极其精。
太常识斯人，吾知不负丞。
忽疑贞观间，四海几措刑。
遐想登后夔，巍巍治难名。
幻住庵听松轩
方澜（元代）

不与俗同调，风生高树林。老僧无法说，满院但潮音。

人静野禽下，雨凉山叶深。悠然悦天籁，宛自是閒人。
舞杨花
康与之（宋代）

牡丹半坼初经雨，雕槛翠幕朝阳。娇困倚东风，羞谢了群芳。洗阳凝露向清晓，步瑶台、月底霓裳。轻笑淡拂宫黄。浅拟飞燕新妆。

杨柳啼鸦昼永，正秋千庭馆，风絮池塘。三十六宫，簪艳粉浓香。慈宁玉殿庆清赏，占东君、谁比花王。良夜万烛荧煌。影里留住年光。
园居秋日杂诗八首 其一
龚易图（清代）

遍野秋云打稻天，数家鸡犬夕阳边。老农老圃吾将倦，饭熟黄粱不肯眠。
宜春台
李覯（宋代）

谪官谁住小蓬莱，唯有宜春有古台。
千里待看毫末去，万家攒古画图来。
云中罗绮香风落，月底笙歌醉梦回。
莫怪江山苦相助，骚人没后得真才。
鹤
钱惟演（宋代）

碧树阴浓接玉墀，几年飞舞伴长离。
天渊风雨多秋意，辽海烟波失旧期。
自许一鸣闻逈汉，可随三匝绕空枝。
从来腐鼠何曾顾，不似鵷雏枉见疑。
乔节妇宗大希大祖母也 其一
庄昶（明代）

昼哭黄河泪未乾，人间此道本难言。冰霜岁月平生定，天地纲常后代看。

从一无人知大易，青天有铁铸心肝。我诗知更诸乔在，风节能无到不刊。
月
毛珝（宋代）

人言月里仙人住，隐约娑罗树根兔。玄霜捣就亦多年，不见有人曾得度。

清光偏照边城秋，城边白骨胎王侯。王侯白骨卒未已，龟蚌吸月独不死。
丞相信庵赵公哀诗五首
刘克庄（宋代）

出为董统今韩范，入告忠嘉古卨夔。
白刃在前裹疮战，黄麻拜卨掉头辞。
去犹耿耿心存阙，老尚堂堂表出师。
盖世英豪嗟已矣，八哀吟罢有馀悲。
上云乐
李白（唐代）

金天之西，白日所没。
康老胡雏，生彼月窟。
巉岩容仪，戍削风骨。
碧玉炅炅双目瞳，黄金拳拳两鬓红。
华盖垂下睫，嵩岳临上唇。
不睹诡谲貌，岂知造化神。
大道是文康之严父，元气乃文康之老亲。
抚顶弄盘古，推车转天轮。
云见日月初生时，铸冶火精与水银。
阳乌未出谷，顾兔半藏身。
女娲戏黄土，团作愚下人。
散在六合间，濛濛若沙尘。
生死了不尽，谁明此胡是仙真。
西海栽若木，东溟植扶桑。
别来几多时，枝叶万里长。
中国有七圣，半路颓洪荒。
陛下应运起，龙飞入咸阳。
赤眉立盆子，白水兴汉光。
叱咤四海动，洪涛为簸扬。
举足蹋紫微，天关自开张。
老胡感至德，东来进仙倡。
五色师子，九苞凤凰。
是老胡鸡犬，鸣舞飞帝乡。
淋漓飒沓，进退成行。
能胡歌，献汉酒。
跪双膝，立两肘。
散花指天举素手。
拜龙颜，献圣寿。
北斗戾，南山摧。
天子九九八十一万岁，长倾万岁杯。
赠姜医
牟巘（宋代）

越人尝游齐，后世多名医。汉时太仓长，亦复出临淄。

子实同乡里，两翁谅所师。从今霅川水，饮者不厉疵。
夜坐三绝句 其一
李纲（宋代）

春夜沈沈气倍清，残编读彻忽三更。金釭挑尽空搔首，又听檐间雨滴声。
思归引
石崇（魏晋）

思归引。
归河阳。
假余翼鸿鹤高飞翔。
经芒阜。
济河梁。
望我旧馆心悦康。
清渠激。
鱼彷徨。
鴈惊泝波羣相将。
终日周览乐无方。
登云阁。
列姬姜。
拊丝竹。
叩宫商。
宴华池。
酌玉觞。
水调歌头（同黄主簿登清风峡刘魁读书岩赋水调歌头调）
刘克逊（宋代）

解变西昆体，一赋冠群英。清风峡畔，至今堂已读书名。富贵轻于尘土，孝义高于山岳，惜不大其成。陵谷纵迁改，草木亦光荣。

与仇香，穿阮屐，试同登。石龛虽窄，可容一几短檠灯。千仞苍崖如削，四面翠屏不断，云雾镇长生。最爱岩前水，犹作诵弦声。
送副将胡义民到部复还广东二首
曾丰（宋代）

等是天涯客，同为岭表官。
曳裾行蹑履，持板立骈冠。
簿领无多暇，杯盘未尽欢。
夤缘离复合，烂熳醉长安。
送安少愚下第东归
程公许（宋代）

去年游凌云，传观一篇书。
问客谁所作，作者安少愚。
少愚宾城人，万里走东吴。
悯俗日抢攘，正途欲芒芜。
磊块不能平，忧愤何当摅。
推枕一长欢，落笔万子余。
才难缪取舍，政棼费爬梳。
国雠不可忘，储德要力扶。
肝膈无留藏，首末详绎铺。
吾岂贪狥名，致主於唐虞。
书成诣匦投，甘心斧钺诛。
九天隔云雨，万目争瞧盱。
圣恩不忍杀，放使归田庐。
我心日起敬，未见长欷嘘。
今年科诏颁，君来试成都。
邂逅忽倾盖，名下信不虚。
貌不逾中人，若为胆满躯。
革囊三尽剑，束书一蹇驴。
蹙頞谈世事，抵掌嗤俗儒。
慨慷三策陈，傲睨众口谀。
诸公眼如月，谁遣紫夺朱。
少愚冁然笑，得失毫发如。
行止谅由天，通塞何关渠。
归欤三间茅，搜我万卷储。
抱膝梁父吟，曲肱味道腴。
雅志期古人，昂昂千里驹。
安能徇众兆，泛泛水中凫。
今晨忽叩门，谒我掺执祛。
剧谈重激昂，欲去仍踟蹰。
时俗竞佻巧，捷径争驰趋势。
悦耳或为忠，仁道宁免迂。
啗以鼎食味，诱以蛾眉姝。
煌煌万钉饶，翼翼潭府居。
众醉日以酣，独立谁为徒。
世岂有巢由，甘受泥滓污。
或俛首州县，或遁迹樵渔。
顾谓今乏材，毋乃几厚诬。
失计如我辈，苟为五斗驱。
有志困风尘，浮觉非故吾。
思昔新法行，士有郑介夫。
斥监安上门，愤世胆气粗。
一朝勾驿传，奏疏列画图。
天子恻然感，民力几少苏。
九愿凛如生，千载起予。
荆舒最护短，相干党盘要途。
如何职冗贱，九关许叫呼。
逼仄复逼仄，视今年内良可吁。
喧然众楚咻，甘作嬴秦拘。
所以见君子，羞汗如陨珠。
牛骥不同舁，鸡凤宁同笯。
要当操此心，圣贤为范模。
借问兰玉弃，如何萧艾敷。
诗成为君歌，临风怳喑鸣。
向来清庙瑟，忍滥齐门竽。
七夕前一日与内自梁溪返舍舟中晚眺
徐德宗（清代）

阑风伏雨乍阴晴，罨画秋天晚景明。霞散波摇千锦碎，日沉云凑万山横。

岸头戌火孤城近，槛外星河双桨迎。抛掷良宵愁病里，半痴半醉卧桃笙。
西苑观稼
载湉（清代）

欲识艰难业，西园偶一临。上林宜稼地，列圣重农心。

麦陇风初暖，秧畴水未深。游观余不事，切望沛甘霖。
送吴侍郎婺州之官
释居简（宋代）

坤维日望虏尘消，鸳序坤珍压大僚。持橐爱兄同法从，牧羊友弟并仙镳。

清流未涨双溪碧，浮俗先传五裤谣。八咏断弦如可续，为君折苇度秋潮。
和王逸宾繁台诗
师拓（金朝）

凭望怜台迥，长吟苦思荒。行云春郭暗，高鸟莫天苍。

草色伤心极，松风洒面凉。故园兵革外，殊觉路途长。
送解省元赴南宫
许及之（宋代）

过庭有子即同登，学圃承家岂足称。刻画无盐容更丑，宠光蕙草句全胜。

名场自此一投足，宦路不须三折肱。累月笞儿吾岂敢，短檠犹可课秋灯。
贵家谣
孙星衍（清代）

华镫张中堂，白日走相吊。雌虹吸沱空，妖狸坐檐笑。

主人朝醉溪谷中，花底衷衵偕秦宫。黄金堆盘夜争诣，明日斜封出私第。

鸢肩倒曳狐尾衣，朝下望履矜光辉。閤门自畜马群富，令史更辱名儒为。

鸣珂列戟一朝改，七贵三公复谁在。饶赀入籍充水衡，刺上恶名连四海。

前颠后蹶各不看，去作愚鬼空心酸。田庐初与细民业，花石又入豪家园。

君不见荣名千春子云宅，才如严徐志琨逖。堂中青鬓易数丝，门外绿蒿深一尺。
和傅山父小园十咏
李曾伯（宋代）

苍苔迹在堂无燕，绿水痕生沼自鱼。
回首钓游徒感慨，何时复古喜而书。
喜雪
韩琦（宋代）

昨夜同云彻晓阴，雪床轻衬六花深。一开帝扆忧民虑，普慰农畴望岁心。

天兴酒徒张醉幕，家疑仙室尽瑶林。喜凭休逸台西槛，群玉高低耸万岑。
送孔秀才游河北
欧阳修（宋代）

吾始未识子，但闻杨公贤。
及子来叩门，手持赠子篇。
贤愚视所与，不待交子言。
又文谐律吕，子行洁琅玕。
行矣慎所游，恶草能败兰。
上之回
沈佺期（唐代）

制书下关右，天子问回中。坛墠经过远，威仪侍从雄。

黄麾摇昼日，青幰曳松风。回望甘泉道，龙山隐汉宫。
雨中独酌二首 其一
欧阳修（宋代）

老大世情薄，掩关外郊原。英英少年子，谁肯过我门。

宿云屯朝阴，暑雨清北轩。逍遥一樽酒，此意谁与论。

酒味正薰烈，吾心方浩然。鸣禽时一弄，如与古人言。
笑堂
释居简（宋代）

汝向谁家悟此机，有谁相委破颜时。若提金色头陁话，后二千年尚皱眉。
题故人江千户味泉卷
林文俊（明代）

忆昔联舟下江水，月明杯酒吴江中。十五年来浑一梦，几回念江枉诗筒。

今江不乐岁又暮，思君空伫南飞鸿。近闻解印谢尘鞅，头白颓然成老翁。

閒来只辨江心水，汲取烹茶陆羽同。江似相如多渴病，每日视草明光宫。

安得就君分一勺，坐遣胸中臆虑空。诗成对雨支颐坐，冷风飒飒鬓双蓬。
芹泉驿岩间佛龛
顾印愚（清代）

层岩龛佛倚高寒，下有洪流百尺滩。绝似嘉陵好山水，徘徊真作故乡看。
嘉靖宫词八首
李蓘（明代）

十五宫娥鬓发清，霓裳初着性偏灵。
百花丛里春风静，学诵玄门诸品经。
诉衷情
朱敦儒（宋代）

青垂柳线水平池。芳径燕初飞。日长事少人静，山茧换单衣。

箫鼓远，篆香迟。卷帘低。半床花影，一枕松风，午醉醒时。
送豆卢策归别墅
孟郊（唐代）

短松鹤不巢，高石云不栖。君今潇湘去，意与云鹤齐。

力买奇险地，手开清浅溪。身披薜荔衣，山陟莓苔梯。

一卷冰雪文，避俗常自携。
浪淘沙 其二
曹亮武（清代）

愁与病相兼。滋味曾谙。罢蚕天气湿江南。梅雨连绵朝复暮，云腻山尖。

衣润水沉添。午梦初甜。一些些事怕沾黏。只有昨宵诗未了，险韵重拈。
八月十五夜
殷文圭（唐代）

万里无云镜九州，最团圆夜是中秋。满衣冰彩拂不落，

遍地水光凝欲流。华岳影寒清露掌，海门风急白潮头。

因君照我丹心事，减得愁人一夕愁。
忆磊园山居明
李于坚（明代）

岸回千路合，枫夹大江寒。梳土通云气，删苗入药栏。

蕉衣长受墨，笋箨落为冠。静了花间事，看舟渡石盘。
和乐周弟寄韵 其五
郭棐（明代）

上方楼阁梵王宫，峡迥周遭紫翠中。古寺飞来山色老，妖猿化去世缘空。

昙花芳映菩提树，宝鼎香浮柏子风。千载玉环今在否，漫题诗句记行踪。
临江仙（杏花）
李弥逊（宋代）

一片花飞春已减，那堪万点愁人。可能春便负闲身。细思愁不饮，却是自辜春。

且共一尊追落蕊，犹胜陌上成尘。杯行到手莫辞频。杏花须记取，曾与此翁邻。
晓发沙城由东山间道薄暮始达宣府
李时勉（明代）

仆夫促严驾，晓发銮舆先。避彼鸡鸣道，迂回由东山。

山险历层叠，路狭经万盘。下山入地底，登高上云端。

俯视蹴飞鸟，仰望扪苍天。谷崖莽无路，下马相攀缘。

崎岖几回转，犹在数里间。旌旗蔽云日，剑戟森林峦。

憩阴摘山果，㪺壑漱清泉。试看荷戈士，飞走轻飙旋。

边关虽迢递，大道亦便便。既违澹台志，驱驰固宜然。

悠悠日将夕，始及见平川。未知足力倦，飞骑得前奔。

疾风觉后随，倏忽达军门。故人喜我至，尊酌且相欢。

愿言励雅操，戮力奉至尊。但愿师奏凯，辛苦马足论。
寄题陈生九华阁
郭祥正（宋代）

颍川有佳士，放怀慕清闲。或游公侯门，得诗乃言还。

潇洒青松公，俗驾何由攀。买田数百亩，家住濡须湾。

匣有雷张琴，旋拨春醅绿。客来留一醉，听我弹数曲。

收身趣已远，爱山心未足。千金建危阁，遥望九华峰。

紫光射晚日，点点金芙蓉。南风吹秀色，半落樽罍中。

酒味愈冷冽，琴声又玲珑。飘然紫霄想，何日跨冥鸿。
东阿道中遇雨 其二
韩日缵（明代）

济北旱为虐，齐东节重过。蝗飞赤地尽，马踏白云多。

草木秋风入，田畴晚霁和。久晴疏雨具，天色定如何。
出其东门行
高斯得（宋代）

君不见会稽太守第五伦，罢官潜去逃吏民。
不知当时何所畏，乘船夜渡曹娥津。
只缘惠爱入人髓，攀车叩马千万群。
使君若不行诡道，爱河浩渺能抽身。
旧闻吴兴解郡绶，归路南指朝天京。
尔来史项后先去，云何却出东城堙。
横山伺候不知数，携壶挈榼相邀迎。
使君自揣非寿我，西子不洁将污人。
水军二百耀南路，三更一舸临湖门。
会稽吴兴迹相似，谁知爱恶殊其情。
畏匡戒薛圣贤有，岂比汝曹祗自焚。
嗟哉后人说监此，慎忽继踵成三人。
宿游伯均裕斋夜无蚊蚋熟寐达旦
李吕（宋代）

处处如雷针在舌，咂肤成群难扑灭。
主人作官重膏血，未劳挥拂蚊自绝。
荆棘不产茅山帝，天台有菌皆可尝。
期君守此化民术，异类尽令回善良。
荒园
李世锡（清代）

荒园草木深，时复值长夏。绿影遍方塘，清阴蔽茅舍。

白日向西颓，返照穿桑柘。庭花处处开，高低自相亚。

翠叶与丹荣，明霞互映射。中有学佛人，身心久休暇。

手把寒山诗，欢颜坐及夜。既夜若为眠，狂歌莫能罢。

奇哉宝月轮，光明上柳罅。
和贾伯用架桥筑堤韵
程公许（宋代）

策蹇仆仆忘寒温，劳心恻恻桑枣村。
长虹卧称烟雨面，千金雨面子，
千金屹障波涛痕。涉川利作初九益，
括囊肯为六四坤。道旁筑室勿与议，
可使正论成排根。
二月二日游宝历寺马上作
张咏（宋代）

春游千万家，美女颜如花。
三三两两映花立，飘飖尽似乘烟霞。
我身岂比浮游辈，蜀地重来治凋瘵。
见人非理即伤嗟，见人欢乐生慈爱。
共间歌管媚春阳，花外行人欲断肠。
更觉花心妒兰麝，风来绕郭闻轻香。
昔贤孜孜戒骄荡，猖狂不是风流样。
但使家肥存礼让，岁岁春光好游赏。
次韵吕居仁共二首 其二 榴花
饶节（宋代）

安石榴花作意开，杖藜聊复为渠来。何人风味更不浅，屐齿峥嵘付绿苔。
寄赠向叔美二首 其二
赵鼎（宋代）

结交恨不早，天意非人谋。论文一樽酒，邂逅古虞州。

我尝评其人，请从前辈求。纷纷此薄俗，定将谁与俦。
张南溟山长相邀紫极宫西雪楼登高姚南桤言北方异书载大吾事
赵文（宋代）

写韵亭高楼更高，百年登览著吾曹。客和月日成三九，我与鲲吾共一毫。

山吐南云飞炮石，江横西雪涌波涛。黄花到眼应多感，不欠黄花插鬓毛。
梅
文天祥（宋代）

梅花耐寒白如玉，干涉春风红更黄。
若为司花示薄罚，到底不能磨灭香。
香者梅之气，白者梅之质。
以为香不香，鼻孔有通窒。
我有天者在，一白自不易。
古人重伐木，惟恐变颜色。
大雅久不作，此道岂常息。
诗翁言外意，不能磨灭白。
次洪内相双竹韵三首
裘万顷（宋代）

延平两龙几年卧，欻尔化作寒枝双。
春桧长松皆敌国，会须因垒一时降。
吉溪见桃花
陈宓（宋代）

山中开落不逢人，我为持杯一笑频。
最喜绿阴成子早，却嫌红蕊折枝频。
已勾蛱蝶轻遮雨，更约溪风细护春。
万点武陵归去日，应无一叶到嚣尘。
和薛逢赠别
高璩（唐代）

剑外绵州第一州，尊前偏喜接君留。歌声婉转添长恨，

管色凄君似到秋。但务欢娱思晓角，独耽云水上高楼。

莫言此去难相见，怨别徵黄是顺流。
留别故城士民四首 其四
夏诒垣（清代）

俗吏残年减宦情，自嘲乡籍本吴伧。一生愧乏才学识，三字惟知勤慎清。

道枉幸非惭柳下，心劳未足诩阳城。去官又值随车雨，绿野村村叱犊耕。
汪秘校携诗并雪月二赋相访次其韵
王炎（宋代）

自从就食寄他州，不到乡关近十秋。
文采谁能如象齿，交游今乃见龙头。
携诗过我情何厚，落笔惊人语不休。
雪月赋成凌二谢，高怀肯述畔牢愁。
挽朱倅周卿 其一
赵善括（宋代）

戚畹芝兰秀，儒宗金玉相。解牛无肯綮，驰骥阻康庄。

政术今犹诵，家风久益彰。蕴藏初未试，盛德付诸郎。
水友续辞 水莼
王质（宋代）

我取友兮得水莼，黄黄白白花深深。美髯得非龙子孙，秋风不退香涎痕。

东鲁思，东吴思，所思兮宜相诒，草木溪山今是非。
送朱可久归越中
贾岛（唐代）

石头城下泊，北固暝钟初。汀鹭潮冲起，船窗月过虚。

吴山侵越众，隋柳入唐疏。日欲躬调膳，辟来何府书。
当置酒
李龏（金朝）

故人客秋县，青轩临绣楹。颓阳横断柳，短渡隔孤城。

风莲卸湘绮，露草结秦缨。当置一樽酒，前途路未平。
双头莲•荷花池上为友人记忆往事
董以宁（清代）

曲水娇荷，是向日芳姿，采香曾寓。隔墙漫觑。怜宋玉无奈，心头长贮。

故拨弦索三条，倩冰丝传语。花暗处。绢裹秦珠，投伊更无情绪。

闻道薄倖狂生，向鸳鸯社里，铜舆重娶。抛将雁柱。

将往事、竟做一池风絮。别向念四桥头，觅吹箫佳侣。

真堪怅、锦瑟床边，玉人已去。